อเบอร์ดีนปลื้มสมอลแค็พแรง
อเบอร์ดีน ปลื้ม &#8220;กองสมอลแค็พ&#8221; 6 เดือนแรกวิ่งแรง บวก 27% ชนะกองทุนหุ้น บลจ.บัวหลวง ยังเจ๋ง 8 กองทุนพาเหรดติดท็อปเทน
17 ก.ค. 2555

อเบอร์ดีน ปลื้ม “กองสมอลแค็พ” 6 เดือนแรกวิ่งแรง บวก 27% ชนะกองทุนหุ้น บลจ.บัวหลวง ยังเจ๋ง 8 กองทุนพาเหรดติดท็อปเทน 
บริษัทหลักทรัพย์จัดการกองทุน (บลจ.) อเบอร์ดีน รายงานว่า ในช่วง 6 เดือนแรกของปี กองทุนเปิด อเบอร์ดีน สมอลแค็พ ให้ผลตอบแทน เท่ากับ 27.56% 
ทั้งนี้ เมื่อเปรียบเทียบกับกองทุนหุ้นกองทุนอื่น แล้วพบว่ากองทุนเปิด อเบอร์ดีน สมอลแค็พ ให้ผลตอบแทนสูงที่สุดในช่วงครึ่งแรกของปี อย่างไรก็ตาม กองทุนหุ้นภายใต้การบริหารของ บลจ.บัวหลวง มีผลตอบแทนอยู่ในกลุ่ม 10 อันดับแรก ถึง 8 กองทุน โดยให้ผลตอบแทน 24.127.52% โดยกองทุนบัวหลวงธนคม และกองทุนบัวหลวงทศพล มีผลตอบแทนเป็นอันดับ 2 และ 3 ขณะที่ กองทุนยูโอบี สมาร์ท ดิวิเดนด์โฟกัส อิควิตี้ ฟันด์ บลจ.ยูโอบี (ไทย) อยู่ในอันดับ 4 มีผลตอบแทน 25.07%
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บลจ.อเบอร์ดีน กล่าวว่า หุ้นกลุ่มที่มีแนวโน้มที่ดี คือ กลุ่มอุตสาหกรรมยานยนต์และธนาคาร ในขณะที่การส่งออกยังไม่ดีนัก เนื่องจากการชะลอตัวทางเศรษฐกิจของจีนและวิกฤตหนี้สาธารณะในยุโรป แม้ว่าการส่งออกของไทยในเดือน พ.ค.จะฟื้นตัวขึ้น 
“การผลิตอุตสาหกรรมในเดือน พ.ค.เพิ่มขึ้นมากกว่าที่คาดไว้ สะท้อนว่าการผลิตหลังน้ำท่วมมีการฟื้นตัว โดยเฉพาะการผลิตยานยนต์ ซึ่งส่งผลดีต่อบริษัทในกลุ่มอุตสาหกรรมยานยนต์ ในขณะเดียวกันการขยายการค้ำประกันเงินฝากธนาคาร ถือเป็นข่าวดีสำหรับกลุ่มธนาคารด้วยเช่นกัน” นายอดิเทพ กล่าว
ขณะที่ นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง กล่าวว่า ตลาดหุ้นไทยยังอยู่ในแนวโน้มขาขึ้น เพราะความสามารถในการทำกำไรของบริษัทจดทะเบียนยังอยู่ในเกณฑ์ดี มากกว่า 20% ใน 2 ปีข้างหน้า และหุ้นไทยยังให้ผลตอบแทนเงินปันผลสูงในอันดับต้นๆ ของเอเชีย 
อย่างไรก็ตาม ตลาดจะยังได้รับความผันผวนจากปัจจัยภายนอกเรื่องปัญหาหนี้ยุโรปที่แม้ว่าจะมีพัฒนาการที่ดีขึ้น แต่ก็ยังไม่มีรายละเอียดที่ชัดเจน รวมถึงความกังวลในเรื่องที่สหรัฐกำลังจะสิ้นสุดมาตรการทางภาษี ตั้งแต่วันที่ 2 ม.ค. 2556